# சோபனா


**சோபனா** (பிறப்பு - மார்ச் 21, 1970) தென்னிந்தியத் திரைப்பட நடிகை ஆவார். மலையாள மொழித் திரைப்படம் மூலம் திரைப்படத்துறைக்கு அறிமுகமானவர் சோபனா. தெலுங்கு, தமிழ், இந்தி, கன்னடம் மற்றும் ஆங்கிலப் படங்களில் மேலதிகமாக கிட்டத்தட்ட 230 படங்களில் நடித்துள்ளார். இவர் ஒரு புகழ் பெற்ற பரதநாட்டியக் கலைஞரும் ஆவார். இவர் இரண்டு தேசிய திரைப்பட விருதுகள், ஒரு கேரள மாநில திரைப்பட விருது மற்றும் பல விருதுகளை வென்றுள்ளார்.  

சோபனா 1980 மற்றும் 1990 களில் ஒரு முன்னணி நடிகையாக தன்னை நிலைநிறுத்திக் கொண்டார். அடூர் கோபாலகிருஷ்ணன், அரவிந்தன், கைலாசம் பாலசந்தர், ஏ. எம் பாசில், மணிரத்னம், பரதன், உப்பலபதி நாராயண ராவ், மற்றும் பிரியதர்சன் போன்ற இயக்குநர்களுடன் பணியாற்றியுள்ளார். மலையாளத் திரைப்படமான *மணிச்சித்ரதாழ்* (1993) மற்றும் ஆங்கில திரைப்படமான *மித்ர், மை ஃப்ரெண்ட்* (2001) ஆகியவற்றில் நடித்ததற்காக, இரண்டு முறை சிறந்த நடிகைக்கான தேசிய திரைப்பட விருதை வென்றார்.  

பாரத நாட்டியம் நடனக் கலைஞர்களான சித்ரா விஸ்வேஸ்வரன் மற்றும் பத்மா சுப்ரமணியம் ஆகியோரின் கீழ் சோபனா பயிற்சி பெற்றார். இவர் தனது இருபதுகளில் ஒரு சுயாதீனமான நடிகையாகவும் நடன இயக்குநராகவும் உருவெடுத்தார். தற்போது சென்னையில் "கலார்ப்பனா" என்ற நடனப் பள்ளியை நடத்தி வருகிறார். 2014 ஆம் ஆண்டில் கேரள மாநில அரசு இவருக்கு "கலா ரத்னா" என்ற விருது வழங்கி கௌரவித்தது. 2019 ஆம் ஆண்டில், டாக்டர் எம்.ஜி.ஆர் கல்வி மற்றும் ஆராய்ச்சி நிறுவனத்தில் இருந்து இவருக்கு மதிப்புறு முனைவர் பட்டம் வழங்கப்பட்டது.  

## சொந்த வாழ்க்கை
சோபனா தனது பள்ளிப்படிப்பை கோயம்புத்தூரில் புனித தோமையர் மேல்நிலைப்பள்ளியில் முடித்தார். இவர் திருவிதாங்கூர் சகோதரிகளான இலலிதா, பத்மினி மற்றும் இராகினி ஆகியோரின் மருமகள் ஆவார். இவர்கள் மூவரும் பாரம்பரிய இந்திய நடனக் கலைஞர்கள் மற்றும் நடிகைகள் ஆவர். நடிகை சுகுமாரி இவரது தந்தைவழி அத்தை ஆவார். மலையாள நடிகை அம்பிகா சுகுமாரன், மலையாள நடிகர்கள் வினீத் மற்றும் கிருட்டிணா இவரது உறவினர் ஆவார். இவர் அனந்தநாராயணி என்பவரை வளர்ப்பு மகளாக்கிக் கொண்டார்.  

## நடன வாழ்க்கை
அவர்கள் பத்மசிறீ விருதை புது தில்லியில் சோபனாவுக்கு 2006 மார்ச் 20 அன்று வழங்கினார்.]]  
சோபனா ஒரு திறமையான பரத நாட்டிய நடனக் கலைஞர் ஆவார். சித்ரா விஸ்வேஸ்வரனின் கீழ் தமிழ்நாட்டின் சென்னையில், உள்ள சிதம்பரம் அகாடமியில் நடனப் பயிற்சி செய்தார். பரத நாட்டியத்தில் ஒரு முக்கிய அங்கமான "அபினயத்தை" சோபனா நன்கு நடனமாடினார். விஜய் தொலைக்காட்சியில் ஒளிபரப்பப்பட்ட நடனத்திற்கான மெய்நிகர் தொடரான 'ஜோடி நம்பர் 1' என்ற நிகழ்ச்சியின் நடுவரில் ஒருவராக இருந்தார். இவர் 1989 இல் தனது சொந்த நடனப் பள்ளியான `கலாபினயா'வைத் தொடங்கி 1992 இல் பதிவு செய்தார். 1994 ஆம் ஆண்டு முதல் சூர்யா கிருஷ்ணமூர்த்தி ஏற்பாடு செய்த மதிப்பு மிக்க சூர்யா இசை மற்றும் நடன விழாவில் சோபனா நிகழ்ச்சியை நிகழ்த்தியுள்ளார். 1999 ஆம் ஆண்டில், சோபனா பிரபுதேவா மற்றும் ஏ. ஆர். ரகுமானுடன் சேர்ந்து ஜெர்மனியின் மியூனிக்கில் நடந்த " மைக்கேல் ஜாக்சன் அண்ட் பிரண்ட்ஸ் " இசை நிகழ்ச்சியில் ஒரு தமிழ்த் திரைப்பட நடனக் குழுவுடன் நிகழ்த்தினார். 2000 ஆம் ஆண்டில் மணிரத்தனத்தின் மேடை நிகழ்ச்சியான "நேற்று, இன்று, நாளை" என்ற நிகழ்ச்சியின் ஒரு பகுதியாகவும் இருந்தார். 1994 ஆம் ஆண்டில், சோபனா சென்னையில் பாரம்பரிய நடனத்திற்காக "கலார்ப்பனா" என்ற ஒரு நாட்டியப் பள்ளியை நிறுவினார். கலைத்துறையில் இவரின் பங்களிப்புகளுக்காக 2025 ஆம் ஆண்டில் இந்தியாவின் மூன்றாவது மிக உயரிய விருதான பத்ம பூசண் விருது இவருக்கு வழங்கப்பட்டது.  

## நடித்த தமிழ்த் திரைப்படங்கள்
- எனக்குள் ஒருவன்
- விரதம்
- இது நம்ம ஆளு
- சட்டத்தின் திறப்பு விழா
- பாட்டுக்கு ஒரு தலைவன்
- சிவா
- பொன்மன செல்வன்
- வாத்தியார் வீட்டுப் பிள்ளை
- எங்கிட்ட மோதாதே
- மல்லுவேட்டி மைனர்
- சத்தியவாக்கு
- துறைமுகம்
- தளபதி
- போடா போடி